寄宋君輔
作者：韓淲
朝代：宋

paragraphs: 仕則有用舍，學則有舒卷。
但願培之深，名宦恐不免。
范歐久逾新，黄俞近莫辨。
後先行與靜，信各萬人選。
自是有犂鉏，自是有軒冕。
如聞復授徒，鄉里足稱善。
青青謹對矣，話柄由我轉。
杳邈天外心，其奈知德鮮。
興言相逢時，一再僅游衍。
夜來定何盃，午後亦何臠。
達生恨弗果，情深話猶淺。
東家山水窟，氣岸必洪展。
綠草三逕春，幽光徧苔蘚。